UPDATE: ณัฐพงษ์ช่วย ‘ชลธี นุ่มหนู’ หาเสียงนายก อบจ.ตราด มั่นใจนโยบายตอบโจทย์แก้ปัญหาประชาชน-สร้างการเปลี่ยนแปลงได้
.
วานนี้ (11 มกราคม) ที่อำเภอเมืองตราด จังหวัดตราด ณัฐพงษ์ เรืองปัญญาวุฒิ หัวหน้าพรรคประชาชน พร้อมด้วย ชลธี นุ่มหนู ผู้สมัครรับเลือกตั้งเป็นนายกฯ อบจ.ตราด พรรคประชาชน เบอร์ 3 โดยมี ศักดินัย นุ่มหนู สส. จังหวัดตราด พรรคประชาชน และ วิโรจน์ ลักขณาอดิศร สส. บัญชีรายชื่อ พรรคประชาชน ร่วมกิจกรรมพบปะประชาชนและประชาสัมพันธ์การเลือกตั้งนายก อบจ. และสมาชิกสภา อบจ. ที่จะมีขึ้นในวันที่ 1 กุมภาพันธ์ 2568
.
กิจกรรมเริ่มต้นด้วยการเปิดวงพบปะพูดคุยรับฟังปัญหาจากตัวแทนผู้ประกอบการ ภาคธุรกิจ ภาคอุตสาหกรรม และชาวประมง ที่เขื่อนริมน้ำบ้านท่าเรือจ้าง ตำบลบางพระ อำเภอเมืองตราด โดยมีการแลกเปลี่ยนพูดคุยเกี่ยวกับปัญหาต่างๆ ในจังหวัดตราด ไม่ว่าจะเป็นเรื่องการท่องเที่ยว ประมง การค้าชายแดน ภาคอุตสาหกรรม จากนั้นในช่วงเย็น ทั้งหมดร่วมกันขึ้นรถแห่หาเสียงไปตามถนนสายหลักในอำเภอเมืองตราด จังหวัดตราด จากนั้นในช่วงค่ำจึงร่วมกันเดินพบปะประชาชนพร้อมแจกเอกสารประชาสัมพันธ์ผู้สมัครที่ตลาดถนนคนเดิน ท่ามกลางประชาชนที่ให้ความสนใจเป็นจำนวนมาก
.
ณัฐพงษ์กล่าวว่า ในการเลือกตั้ง อบจ. ครั้งนี้ พรรคประชาชนมีความมั่นใจว่ามีโอกาสชนะในทุกจังหวัด และทุกสนามคือโอกาสในการสร้างการเปลี่ยนแปลง โดยเฉพาะในจังหวัดตราด ซึ่งตนก็ต้องขอขอบคุณชาวตราดที่มอบความไว้วางใจให้ สส. จากพรรคประชาชนมาถึงสองสมัย และเรามั่นใจว่างบประมาณ อบจ. ปีละ 200 กว่าล้านบาทจะนำมาจัดทำนโยบายหลายอย่างให้ตอบโจทย์ชาวตราดได้อย่างแท้จริง ไม่ว่าจะเป็นเรื่องของการเกษตร น้ำประปา น้ำเพื่อการเกษตร สาธารณสุข โดยไม่ได้เป็นการเอานโยบายระดับประเทศมาครอบลงไป แต่มาจากการริเริ่มของชาวตราดจริงๆ โดยเอาองค์ความรู้นโยบายท้องถิ่นมาประกอบใช้ การเลือกตั้งครั้งนี้จึงเป็นโอกาสสำคัญในการเปลี่ยนแปลงจริงๆ และเราเชื่อว่าตราดดีกว่านี้ได้
.
พรรคประชาชนมีเป้าหมายว่าในทุกภูมิภาคต้องมีอย่างน้อย 1 จังหวัดที่พรรคประชาชนเข้าไปบริหาร อบจ. โดยพรรคประชาชนมีความพร้อมไม่ใช่แค่ในการเลือกตั้งเท่านั้น แต่ยังมีการเตรียมนโยบายสำหรับ 100 วันแรกของทุกจังหวัดไว้แล้ว รวมทั้งแผนงบประมาณกลางปี 2568 และข้อบัญญัติสำหรับปี 2569 พรรคประชาชนต้องการสร้างการเปลี่ยนแปลง และเชื่อมั่นว่าด้วยนโยบายเหล่านี้ จะสร้างการเปลี่ยนแปลงได้จริงๆ ในทุกจังหวัด
.
ณัฐพงษ์กล่าวต่อไปว่า ทุกจังหวัดยังมีโอกาสทั้งในการแพ้และชนะ ในเวลาที่เหลืออีกแค่ไม่กี่วันนี้ ตนอยากให้ประชาชนร่วมกันติดตามการหาเสียงของพรรคประชาชน โดยพรรคประชาชนจะดาวกระจายไปพบปะประชาชนให้ทั่วทุกอำเภอ สำหรับตราดนั้น ตนขอฝากให้ชาวตราดพิจารณาชลธี ซึ่งเป็นอีกคนที่มีความรู้ความสามารถที่จะเข้าไปบริหารให้ชาวตราดได้ ไม่ซื้อเสียง ทำงานโปร่งใสตรงไปตรงมา ทำให้งบประมาณทุกบาทตกถึงมือประชาชนชาวตราดได้อย่างแน่นอน
.
จากนั้นณัฐพงษ์พร้อมด้วยวิโรจน์และศักดินัย ขึ้นรถแห่ปราศรัยก่อนลงเดินหาเสียงที่ตลาดถนนคนเดิน บรรยากาศเป็นไปอย่างอบอุ่น มีประชาชนเข้ามาทักทายขอถ่ายภาพอย่างต่อเนื่อง
.
#TheStandardNews